**Vardas Pavardė adresas, el. paštas, telefonas**

**Valstybės vaiko teisių apsaugos ir įvaikinimo tarnybos direktorei**

**Teritoriniam vaiko teisių apsaugos ir įvaikinimo tarnybos skyriaus direktoriui**

**PRAŠYMAS**

**data**

Aš, vardas pavardė, naudojuosi man demokratinės valstybės suteikta teise atsisakyti viešosios paslaugos - atvejo vadybos, kuri man yra nereikalinga. Žmogaus teisių pirmumas yra absoliuti demokratinės visuomenės vertybė, sauganti nuo perteklinio valstybės kišimosi į asmens privatų gyvenimą. LR Konstitucijos 22 str. gina privataus gyvenimo neliečiamumą.

Atsakingai pareiškiu, jog esu veiksni ir pati galiu nuspręsti, kokios viešosios paslaugos man ir mano vaikams yra reikalingos ir žinau, kur galiu tokias paslaugas gauti, jei nuspręsčiau dėl jų kreiptis. Nepriklausau nei vienai iš žinomų socialinės atskirties ar rizikos grupių, kurių atžvilgiu valstybė turi pozityvią pareigą prisiimti dalinę globą, kas bent iš dalies pateisina šių asmenų teisių ir veiksmų laisvės ribojimą. Esu atsakinga, gebanti pasirūpinti savimi ir kitais, dirbu ir turiu savarankiškas pajamas, kuriomis gebu kompetentingai disponuoti. Turiu visas reikiamas kompetencijas, leidžiančias man deramai pasirūpinti savo vaikais.

Į valstybės institucijas kreipiausi dėl mano ir mano vaikų patiriamo sutuoktinio/partnerio/ vaikų tėvo smurto ir tikiuosi atsakingų veiksmų, teikiant man ir mano vaikams apsaugą ir pagalbą, kuri užtikrintų mūsų teisę nepatirti smurto artimoje aplinkoje. Prašau neteikti man jokių kitų viešųjų paslaugų per prievartą ir pažeidžiant mano laisvą apsisprendimą.

Esu informuota, kad mano teisę nepatirti pakartotinio smurto, įskaitant smurtautojo keršto, grasinimų, persekiojimo ir žalojančios kontrolės, taip pat antrinio traumavimo, susijusio su grubiu ir neefektyviu institucijų įsikišimu, įtvirtina tiek nacionaliniai, tiek tarptautiniai teisės aktai, kurių dalininkė yra ir Lietuva, tai yra, LR Apsaugos nuo smurto artimoje aplinkoje įstatymas, ES Nusikaltimų aukų teisių direktyva, CEDAW komiteto Bendroji rekomendacija Nr. 35. Šie teisės aktai taip pat įtvirtina, jog atsakomybė už panaudotą smurtą tenka išimtinai smurtautojui ir poveikio priemonės privalo būti taikomos būtent jam.

Šiuo metu institucijų veiksmai atliekami mano ir mano vaikų atžvilgiu prieštarauja proporcingumo, teisėtumo ir veiksmingumo principams ir ne padidina, o sumažina mano galimybes pasipriešinti patiriamam smurtui. Tokie vaiko teisių apsaugos ir įvaikinimo tarnybos ir socialinių įstaigų veiksmai (atvejo vadybos taikymas) nepadeda, bet trukdo man sukurti saugią gyvenimo erdvę sau ir savo vaikams, prieštarauja mano vaikų interesams ir, savo ruožtu, pažeidžia JTO Vaikų teisių konvenciją.

Man yra grasinama, jog, jei atsisakysiu man nereikalingų viešųjų paslaugų, būsiu įvardijama kaip nebendradarbiaujanti, todėl prašau išaiškinti, ką reiškia šis terminas ir kokias pasekmes man ir mano vaikams tai gali sukelti. Taip pat, kokiais teisės aktais vadovaujantis išsakomi tokie grasinimai ir grindžiamos numatomos sankcijos. Išaiškinimą prašau atsiųsti per LR Viešojo administravimo įstatymo nustatytą terminą šiuo el. pašto adresu.

Prašau nuo šios dienos jokių viešųjų paslaugų, susijusių su atvejo vadyba, man nebeteikti.

Pagarbiai,

Vardas Pavardė, parašas